ยูโอบีชี้จังหวะช้อนหุ้นสหรัฐก่อนศก.ฟื้น
บลจ.ยูโอบี มองต่างมุมเศรษฐกิจสหรัฐแกร่งครึ่งปีหลัง จังหวะเข้าซื้อหุ้น ส่งกองทุนใหม่ตั้งเป้ากำไร 7% ใน 1 ปี
17 ส.ค. 2554

บลจ.ยูโอบี มองต่างมุมเศรษฐกิจสหรัฐแกร่งครึ่งปีหลัง จังหวะเข้าซื้อหุ้น ส่งกองทุนใหม่ตั้งเป้ากำไร 7% ใน 1 ปี
นายวนา พูลผล ประธานเจ้าหน้าที่บริหาร บริษัทหลักทรัพย์ (บลจ.) ยูโอบี (ไทย) กล่าวว่า ขณะนี้น่าจะเป็นโอกาสเข้าลงทุนในตลาดหุ้นสหรัฐ เนื่องจากมองว่าเศรษฐกิจสหรัฐมีแนวโน้มเติบโตอย่างแข็งแกร่งมากขึ้นในครึ่งปีหลังของปี 2554 โดยคาดการณ์เศรษฐกิจจะเติบโตในปีนี้ 2.7% และในปี 2555 ขยายตัว 3.1% 
นอกจากนี้ ตัวเลขการจ้างงานที่เพิ่มขึ้น ค่าเงินที่ยังอ่อนตัว สนับสนุนภาคการส่งออก การฟื้นตัวของภาคการผลิตรถยนต์หลังเกิดแผ่นดินไหวในญี่ปุ่นหลังจากการชะงักของวงจรการผลิต สืบเนื่องจากเหตุการณ์แผ่นดินไหวในญี่ปุ่นเป็นสัญญาณว่าการอ่อนตัวของภาคการผลิตจะสิ้นสุด
นายวนา กล่าวว่า ผลจากปัจจัยดังกล่าวทำให้เงินลงทุนไหลเข้าตลาดหุ้นสหรัฐเพิ่มขึ้นต่อเนื่อง และอัตราดอกเบี้ยในประเทศซึ่งอยู่ในระดับต่ำตามนโยบายของเฟด ทำให้ส่วนต่างของผลประกอบการของหุ้นและผลตอบแทนของพันธบัตรกว้างขึ้น ช่วยให้ค่าชดเชยความเสี่ยงของหุ้นเพียงพอและน่าสนใจในการลงทุนยิ่งขึ้น โดยมูลค่าปัจจุบันของดัชนี S&amp;P 500 อยู่ในระดับที่น่าสนใจลงทุน ณ วันที่ 5 ก.ค. 2554 ดัชนีอยู่ที่ 1,337.88 จุด เมื่อเทียบกับเมื่อช่วงก่อนเกิดวิกฤตการณ์ที่อยู่ในระดับ 1,500 จุด 
นายวนา กล่าวว่า บลจ.ยูโอบี จึงได้ออกกองทุนเปิดยูโอบี ซุปเปอร์ สไตรค์ ยูเอส (UOBSSUS) ตั้งเป้าผลตอบแทนที่ 7% ภายในระยะเวลา 1 ปี เปิดขายครั้งเดียวตั้งแต่วันที่ 12–19 ก.ค.นี้ ลงทุนขั้นต่ำ 1 หมื่นบาท และสามารถปิดกองทุนได้ก่อนกำหนดหากถึงเป้าหมายที่ตั้งไว้
ทั้งนี้ กองทุนจะเน้นลงทุนในหน่วยลงทุนของกองทุน SPDR S&amp;P 500 ETF ไม่ต่ำกว่า 80% ของมูลค่าสินทรัพย์สุทธิของกองทุน ซึ่งเป็น ETF จดทะเบียนซื้อขายในตลาดหลักทรัพย์ของประเทศสหรัฐ ส่วนที่เหลือจะลงทุนในตราสารหนี้และเงินฝาก 
ด้านนายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ฟิลลิป (ประเทศไทย) กล่าวว่า ตัวเลขการจ้างงานนอกภาคเกษตรของสหรัฐ รวมถึงการปรับลดเครดิตเรทติ้งประเทศโปรตุเกสสู่สถานะขยะและเงินเฟ้อในจีนที่ยังสูง ทำให้คาดว่าในสัปดาห์นี้ไปจนถึงวันที่ 19 ก.ค.ราคาสินทรัพย์เสี่ยงมีโอกาสปรับตัวผันผวน ยกเว้นราคาทองคำที่กลับได้รับแรงหนุนจากปัจจัยดังกล่าว
“เราคาดว่าราคาทองคำยังคงปรับตัวขึ้นได้ต่อเนื่อง หลังลงไปทดสอบแนวรับที่ 1,480 เหรียญ/ออนซ์ แต่มีโอกาสผันผวนในกรอบ 1,4811,565 เหรียญ/ออนซ์”นายสานุพงศ์ กล่าว
สำหรับนักลงทุนที่ต้องการสะสมกองทุนทองคำเพิ่มแนะนำให้ซื้อเมื่อราคาทองคำอ่อนตัว ส่วนกองทุนน้ำมันแนะนำเก็งกำไรด้วยความระมัดระวัง โดยมีแนวรับที่ 95 เหรียญ/บาร์เรล และ 91 เหรียญ/บาร์เรล ส่วนแนวต้านที่ 100-105 เหรียญ/บาร์เรล 
นายสมชัย บุญนำศิริ กรรมการผู้จัดการ บลจ.กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 12 (KTSUPB12) เสนอขายวันที่ 12-19 ก.ค. 2554 อายุ 6 เดือน ลงทุนในตราสารหนี้ในประเทศทั้งภาครัฐและเอกชน ในสัดส่วน 75% ของมูลค่าทรัพย์สินสุทธิของกองทุน ส่วนเงินที่เหลือจะฝากเงินฝากประจำกับ Union National Bank (UAE) ผลตอบแทน 3.25% ต่อปี 
กองทุนเปิดกรุงไทยสมาร์ท อินเวส 3 เดือน 1 (KTSIV3M1) ขายถึงวันที่ 14 ก.ค. 2554 อายุ 3 เดือน ลงทุนในตราสารหนี้เอกชนในประเทศ หุ้นกู้ระยะสั้นธนาคารดอยซ์แบงก์ เงินฝากธนาคารนครหลวงไทย ธนาคารแลนด์แอนด์เฮ้าส์และตั๋วแลกเงินของภาคเอกชน ผลตอบแทน 3% ต่อปี 
นอกจากนี้ บริษัทยังอยู่ระหว่างเปิดจำหน่ายกองทุนเปิดกรุงไทยพันธบัตรรัฐบาลชดเชยเงินเฟ้อ (KTILB) ถึงวันที่ 18 ก.ค. 2554 อายุ 10 ปี มูลค่าโครงการ 1,000 ล้านบาท ลงทุนในพันธบัตรรัฐบาลชดเชยเงินเฟ้อ (ILB) ไม่น้อยกว่า 80% คาดว่าผู้ลงทุนจะได้รับผลตอบแทนจาก ILB ประมาณ 1.20% ต่อปี บวกกับอัตราเงินเฟ้อในแต่ละปี ลงทุนขั้นต่ำ 1 หมื่นบาท